Številka: 35409-14/2021-2550-5

Datum: 16. 2. 2021

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05-ZDU-1-UPB4, 126/07-ZUP-E, 48/09,8/10-ZUP-G, 8/12-ZVRS-F, 21/12, 47/13, 12/14 in 90/14), 40. člena Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE in 158/20), 47a. člena Zakona o prostorskem načrtovanju (Uradni list RS, št. 33/07-ZPNačrt, 70/08-ZVO-1B, 108/09-ZPNačrt-A, 80/10-ZUPUDPP, 106/10-popravek ZUPUDPP, 43/11-ZKZ-C, 57/12, 57/12-ZUPUDPP-A, 109/12, 76/14-odl. US, 14/15-ZUUJFO, 61/17 – ZUreP-2) v povezavi z 273. členom Zakona o urejanju prostora (ZUreP-2) (Uradni list RS, št. 61/17), prvega odstavka 101. a člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 8/10 ZSKZ-B, 46/14, 21/18-ZNOrg, 31/18 in 82/20) in 145. člena Zakona o splošnem upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10 in 82/13) v upravni zadevi določitve planov, za katere je treba izvesti postopek celovite presoje njihovih vplivov na okolje, za Spremembe in dopolnitve občinskega prostorskega načrta Občine Hrpelje-Kozina št. 3, pripravljavcu plana, Občini Hrpelje-Kozina, Reška cesta 14, 6240 Kozina, naslednjo

# ODLOČBO

1. V postopku priprave Sprememb in dopolnitev občinskega prostorskega načrta Občine Hrpelje-Kozina št. 3 ni treba izvesti celovite presoje vplivov na okolje.
2. V postopku priprave Sprememb in dopolnitev občinskega prostorskega načrta Občine Hrpelje-Kozina št. 3 ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

# Obrazložitev

Pripravljavec plana, Občina Hrpelje-Kozina, Reška cesta 14, 6240 Kozina, je na Ministrstvo za okolje in prostor (v nadaljnjem besedilu Ministrstvo) podal vlogo, št. 350-15/2018-40, z dne 21. 1. 2021, prejeto dne 26. 1. 2021, za izdajo odločitve o obveznosti izvedbe celovite presoje vplivov na okolje za Spremembe in dopolnitve občinskega prostorskega načrta Občine Hrpelje-Kozina št. 3 (v nadaljnjem besedilu: SD OPN 3).

Vlogi je bila priložena naslednja dokumentacija:

- mnenje Zavoda za gozdove Slovenije, št. 350-15/2020-3;

- mnenje Zavoda RS za varstvo narave, št. 5-III-1187/2-O-20/ACG;

- mnenje Ministrstva za zdravje s prilogo št. 354-14/2017-8 (256);

- mnenje Ministrstva za kulturo, št. 3501-71/2020/3;

- dokazila o prejetih pošiljkah.

Gradivo je bilo objavljeno na [spletnem strežniku](http://dokumenti-pis.mop.gov.si/interno/obcinski_akti/) in sicer:

- Spremembe in dopolnitve št. 3 Občinskega prostorskega načrta Občine Hrpelje-Kozina – osnutek (Studio 3 d.o.o., št. projekta 790/20, november 2020);

- Priloga odloka

- Spremembe in dopolnitve Občinskega prostorskega načrta Občine Hrpelje-Kozina št. 3 – obrazložitev.

Ministrstvo je v postopku, dne 26. 1. 2021, prejelo mnenje Ministrstva za kmetijstvo, gozdarstvo in prehrano, št. 3502-118/2020/3, z dne 20. 1. 2021, v katerem je podalo tudi opredelitev do verjetnosti pomembnejših vplivov SD OPN 3 na okolje s področja kmetijstva.

Po 40. členu Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE in 158/20, v nadaljevanju ZVO-1) je treba v postopku priprave plana, programa, načrta ali drugega splošnega akta (v nadaljnjem besedilu: plan), katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovi in oceni vplive na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. ZVO-1 v drugem odstavku 40. člena določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 51. člena ZVO-1 ali, če je zanj zahtevana presoja sprejemljivosti po predpisih o ohranjanju narave. ZVO-1 v tretjem odstavku 40. člena določa, da se celovita presoja vplivov na okolje izvede tudi za drug plan, če ministrstvo oceni, da bi njegova izvedba lahko pomembneje vplivala na okolje.

Po določbah 47. a člena Zakona o prostorskem načrtovanju (Uradni list RS, št. 33/07-ZPNačrt, 70/08-ZVO-1B, 108/09-ZPNačrt-A, 80/10-ZUPUDPP, 106/10-popravek ZUPUDPP, 43/11-ZKZ-C, 57/12, 57/12-ZUPUDPP-A, 109/12, 76/14-odl. US, 14/15-ZUUJFO, 61/17 – ZUreP-2; v nadaljevanju ZPNačrt) ministrstvo, pristojno za okolje na podlagi vloge občine in priloženih mnenj iz tretjega odstavka tega člena pisno sporoči občini, ali je za občinski prostorski načrt treba izvesti celovito presojo vplivov na okolje.

Zakon o urejanju prostora (ZUreP-2) v drugem odstavku 273. člena določa, da se občinski prostorski načrti, začeti pred začetkom uporabe tega zakona, končajo po ZPNačrt.

Po določilu drugega odstavka 51. člena ZVO-1 Vlada RS predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17 in 105/20; v nadaljevanju: Uredba).

Ministrstvo je gradivo preučilo in ugotovilo, da se s SD OPN 3 spreminja celotno besedilo odloka, namenska raba prostora pa se ne spreminja. Iz obrazložitve SD OPN 3 izhaja, da gre za spremembe, ki so nastale zaradi uskladitve besedila z novelacijami področnih predpisov, črtanja določb, ki so vsebina veljavnih predpisov, črtanja odvečnega besedila in neizvršljivih določb ter preformulacije določb.

Ministrstvo na podlagi podatkov iz predloženega gradiva ugotavlja, da se s SD OPN 3 ne umeščajo novi posegi, za kate bi bilo treba izvesti presojo vplivov na okolje po določbah 51. člena ZVO-1.

Na podlagi 101. člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 8/10 ZSKZ-B, 46/14, 21/18-ZNOrg, 31/18 in 82/20; v nadaljevanju ZON) se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

V postopku je Zavod RS za varstvo narave (v nadaljnjem besedilu ZRSVN) podal mnenje št. 5-III-1187/2-O-20/ACG, z dne 8. 1. 2020, v katerem je ugotovil, da SD OPN 3 ne bo imel pomembnih neposrednih in daljinskih vplivov na varovana območja. ZRSVN zato meni, da za SD OPN 3 ni treba izvesti presoje sprejemljivosti na varovana območja narave po 101. a členu ZON.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje po določilu tretjega odstavka 40. člena ZVO-1 in skladno z 2. členom Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih). Skladno s 3. členom Uredbe o merilih je v postopku prejelo mnenja Ministrstva za kulturo, Zavoda za gozdove Slovenije, Ministrstva za zdravje, Zavoda RS za varstvo narave in Ministrstva za kmetijstvo, gozdarstvo in prehrano s področja kmetijstva. Ministrstvo mnenja Direkcije RS za vode ni prejelo.

ZRSVN je v mnenju št. 5-III-1187/2-O-20/ACG, z dne 8. 1. 2020 navedel, da SD OPN 3 verjetno ne bo pomembno vplival n naravne vrednote in biotsko raznovrstnost.

Ministrstvo za kulturo se v mnenju, št. 3501-71/2020/3, z dne 6. 1. 2021, ni opredelilo do verjetnosti pomembnejših vplivov izvedbe SD OPN 3 na kulturno dediščino, podalo pa je pripombe na besedilo 53. člena odloka.

Glede na navedeno Ministrstvo ocenjuje, da bo Ministrstvo za kulturo ustrezno varstvo kulturne dediščine zagotovilo s smernicami in mnenji po Zakonu o varstvu kulturne dediščine v nadaljnjem postopku priprave SD OPN 3. Skladno z navedenim Ministrstvo meni, da celovite presoje vplivov na kulturno dediščino ni treba izvesti.

Zavod za gozdove Slovenije je v mnenju, št. 350-15/2020-3, z dne 22. 12. 2020 navedel, da SD OPN 3 ne bo pomembno vplival na gozd in gozdna zemljišča ob upoštevanju popravka besedila 13. člena odloka glede postavitve nestanovanjskih kmetijskih stavb.

Ministrstvo za zdravje je posredovalo mnenje Nacionalnega inštituta za javno zdravje (v nadaljnjem besedilu NIJZ), št. 354-14/2017-8 (256), z dne 4. 1. 2021, s katerim soglaša. NIJZ je v mnenju navedel, da gre za spremembe besedila odloka o SD OPN 3, ki se uskladi z veljavnimi predpisi, črta se neizvedljive določbe in odvečno besedilo. NIJZ meni, da SD OPN 3, v predloženem obsegu in obliki, ne bo verjetno pomembno vplivala na zdravje in počutje ljudi.

Ministrstvo za kmetijstvo, gozdarstvo in prehrano je podalo mnenje s področja kmetijstva, št. 3502-118/2020/3, z dne 20. 1. 2021. V mnenju je navedlo, da mora pripravljavec plana upoštevati splošne smernice s področja kmetijstva in SD OPN 3 ustrezno dopolniti, zlasti glede dopustnih posegov na kmetijska zemljišča. Ministrstvo za kmetijstvo, gozdarstvo in prehrano meni, da za SD OPN 3 z vidika varstva kmetijskih zemljišč ni treba izvesti celovite presoje vplivov na okolje.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo, da:

- se s SD OPN 3 spremeni besedilo odloka, s čimer se odlok uskladi z noveliranimi področnimi predpisi, črta se odvečno besedilo in neizvedljive določbe;

- SD OPN 3 ne bo pomembno vplival na kulturno dediščino, njeno varstvo pa bo ustrezno zagotovljeno v postopku priprave prostorskega akta s podajo mnenj in smernic v skladu s področnimi predpisi;

- SD OPN 3 ne bo pomembno vplival na naravne vrednote in biotsko raznovrstnost;

- se s SD OPN 3 ne določa nova namenska raba prostora na vodovarstvenih in poplavnih območjih;

- se s SD OPN 3 ne načrtuje sprememba kmetijskih in gozdnih zemljišč;

- se s SD OPN 3 ne bodo načrtovale ureditve, ki bi lahko same ali v povezavi z drugimi ureditvami pomembno vplivale na zdravje ljudi.

Upoštevajoč merila iz 2. člena Uredbe o merilih in mnenj iz 3. člena te uredbe je ministrstvo ocenilo, da SD OPN 3 ne bo pomembno vplival na okolje in zanj ni treba izvesti celovite presoje vplivov na okolje.

Po pregledu vseh prejetih gradiv in mnenj je ministrstvo ugotovilo, da v postopku sprejemanja SD OPN 3 ni treba izvesti celovite presoje vplivov na okolje po 40. členu ZVO-1, zato je odločilo, kot izhaja iz izreka te odločbe.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se lahko vloži pisno pri navedenem sodišču.

Postopek vodila:

Mojca Lenardič mag. Vesna Kolar Planinšič

Podsekretarka Vodja Sektorja za

strateško presojo vplivov na okolje

Vročiti:

- Občina Hrpelje-Kozina, Reška cesta 14, 6240 Kozina

V vednost (elektronsko):

- Ministrstvo za okolje in prostor, Direktorat za prostor, graditev in stanovanja, [gp.mop@gov.si](mailto:gp.mop@gov.si)

- Ministrstvo za kulturo, Direktorat za kulturno dediščino, [gp.mk@gov.si](mailto:gp.mk@gov.si)

- Zavod RS za varstvo narave, OE Nova Gorica, [zrsvn.oeng@zrsvn.si](mailto:zrsvn.oeng@zrsvn.si)

- Direkcija RS za vode, [gp.drsv@gov.si](mailto:gp.drsv@gov.si)

- Zavod za gozdove Slovenije, OE Sežana, [OESezana@zgs.si](mailto:OESezana@zgs.si)

- Ministrstvo za kmetijstvo, gozdarstvo in prehrano, Direktorat za kmetijstvo, [gp.mkgp@gov.si](mailto:gp.mkgp@gov.si)